Varjovalmennus haastaa kaupalliset valmennuskurssit tarjoamalla maksutonta valmennusta yliopistoon pyrkiville. Keskitymme aloihin, joille on lähes mahdotonta päästä sisään ilman valmennuskurssia. Valmennuskurssit voivat maksaa jopa tuhansia euroja, minkä vuoksi vain varakkailla hakijoilla on mahdollisuus osallistua niille, ja tätä kautta suurempi todennäköisyys päästä kiinni opiskelupaikkoihin. Tämä vahvistaa koulutuksen periytyvyyttä.

Haluamme puuttua tähän eriarvoisuuteen tarjoamalla valmennusta niille, joilla ei ole varaa maksullisiin valmennuskursseihin. Kursseja järjestää joukko vapaaehtoisia opiskelijoita ja yliopistosta valmistuneita.

Vuosina 2014–2019 olemme järjestäneet muun muassa oikeustieteen, lääketieteen, biologian, taloustieteen, viestinnän, psykologian, sosiologian ja valtio-opin kursseja. Vuosien saatossa kursseille on osallistunut yhteensä satoja yliopistoon pyrkiviä. Sisäänpääsyprosentit vaikuttavat olleen samaa tasoa kaupallisten valmennusyritysten ilmoittamien prosenttien kanssa.

Keväällä 2020 pyrimme järjestämään kurssit biologiaan, lääketieteelliseen, oikeustieteelliseen, psykologiaan ja valtiotieteellisen tiedekunnan (politiikka ja viestintä, sosiaalitieteet, yhteiskunnallinen muutos). Vapaaehtoishaku kurssien opettajiksi on käynnissä.

Varjovalmennus Facebookissa: https://www.facebook.com/varjovalmennus

Linkkejä Varjovalmennusta käsitteleviin uutisiin

”Huomasin että Varjovalmennus järjestää ilmaisen taideaineiden valmennuskurssin ja riemastuin. Kurssista on ollut paljon apua: on päässyt näkemään muita hakijoita ja keskustelemaan, saanut vertaistukea. Lisäksi olemme käyneet läpi koetilannetta ja arviointiperusteita, mistä on ollut paljon hyötyä, sillä moni kurssilainen ei ole ollut koetilanteessa. Suosittelen kurssia ehdottomasti kenelle tahansa hakijalle.”

– Justus, 22, taideaineet

”Olin Varjovalmennuksen oikeustieteen kurssilla viime vuonna ja paikka tiedekuntaan aukesi! Motivoituneet oikeustieteen opiskelijat ja tiedekunnasta valmistuneet opettajina saivat tekemään töitä sisäänpääsyn eteen, koska he olivat hyviä esimerkkejä siitä, mikä odottaa, jos jaksaa työskennellä tavoitteellisesti. Opetuksen laatu oli tasokasta ja tarjosi hyvää vastapainoa kotona yksin lukemiselle. Kurssilta jäi käteen itsevarma olo omasta osaamisestaan ja kehittymisestään sekä onnistumisesta pääsykokeessa. Voin siis lämpimästi suositella!”

”Oli todella onni, että pääsin Varjovalmennukseen, sillä minulla ei olisi ollut varaa mennä maksulliselle valmennuskurssille. Varjovalmennuksessa opetus oli erittäin laadukasta ja innostavaa. Sain siellä palautetta ja vinkkejä kirjoittamiseen, mikä oli todella tärkeää kokeessa pärjäämisen kannalta!”

– Sini, 32, sosiologia



